# Информације за кориснике – знајте своја права

**Maj 2025.**

Особе које се налазе под налогом за обавезно лечење менталног здравља имају бројна права у складу са Законом о заштити менталног здравља и благостања Викторије из 2022. године. Ова права укључују:

* **Право да будете обавештени зашто вам је издат налог за обавезно лечење.**
* **Право на претпоставку да сте способни** доносити одлуке о сопственом лечењу, што значи:
* да се увек, кад је могуће, мора тражити ваш информисани пристанак на лечење
* да можете одбити електроконвулзивну терапију (ЕКТ) ако сте способни да донесете такву одлуку.
* **Право да учествујете, и добијете подршку у доношењу одлука** о процени вашег менталног здравља, лечењу и опоравку, укључујући:
* поштовање ваших ставова и преференција
* разумно време за доношење одлука без претераног притиска или присиљавања
* могућност да разговарате са својим психијатром о доступним опцијама лечења
* подршку у добијању додатних савета или помоћи.
* **Право на адекватну подршку у доношењу одлука,** разумевању информација и својих права, као и у изражавању ставова, преференција, питања или одлука.
* **Право на комуникацију на начин који одговара вашим потребама** – на вашем одабраном језику, у физички и сензорно прилагођеном окружењу, и у простору који омогућава комуникацију са члановима породице, ближњима, неговатељима, особама за подршку или заступницима.
* **Право на информације о лечењу,** укључујући објашњење:
* о предложеном начину лечења, његовој сврси, предностима и недостацима (нпр. ризицима или нежељеним ефектима);
* о другим доступним облицима лечења, са њиховим предностима и недостацима.

Ове информације морају бити представљене на разумљив начин и на начин који даје одговоре на ваша питања. Можете тражити ове информације у писаној форми и затражити преводиоца ако је потребно.

* **Право да доносите одлуке о лечењу и опоравку које укључују одређени ниво ризика.**
* **Право да добијете најмање рестриктивно лечење, на најмање рестриктиван начин,** уз уважавање ваших преференција у лечењу, циљева опоравка и доступних алтернативних метода лечења:
* „Најмање рестриктивно” значи да вам се мора пружити **што више слободе** у складу са вашим индивидуалним околностима. Оно што је рестриктивно за једну особу можда није за другу.
* Можете бити смештени у болницу ради лечења само **ако лечење у заједници није могуће.**
* Налог за обавезно лечење не треба да се издаје ако је **могуће да ће** **штета** коју он наноси бити већа од штете коју треба спречити.
* **Изолација или физичко ограничење** се могу применити само ако су све друге, мање рестриктивне опције испробане или размотрене.
* **Право на безбедност и поштовање,** укључујући:
* признавање и уважавање вашег родног идентитета, сексуалне оријентације, пола, етничке припадности, језика, расе, религије (вере или духовности), друштвеног статуса, социоекономског положаја, старосне доби, инвалидитета, неуродиверзитета, културе, боравишног статуса и географски неповољног положаја
* уважавање и одговарање на ваше медицинске и друге **здравствене потребе**
* поштовање и промовисање вашег **достојанства, аутономије и права**
* добијање услуга менталног здравља и благостања које подржавају ваш **опоравак** и пуно учешће у животу заједнице.
* Ако сте припадник **Староседеоца (Абориџина)**, ваша јединствена **култура и идентитет** се мора поштовати, укључујући и право да:
* будете процењени и лечени на начин који подржава ваше право на **самоопредељење**
* ваше **везе** са породицом, ближњима, заједницом, земљом и водом буду уважаване.
* **Право на информације о својим правима** у *складу са Законом о заштити менталног здравља и благостања из 2022.године* од стране службе за ментално здравље и благостање, укључујући:
* **писмену изјаву** и **усмено објашњење** у одговарајућем тренутку
* **одговоре (на ваша питања)** који су потпуни и јасни.
* **Право да се ваши здравстени и лични подаци бележе тачно и са поштовањем:**
* можете тражити **исправку** ваших здравствених података
* ако служба за ментално здравље и благостање одбије захтев за исправку, можете приложити **изјаву о здравственим подацима** која објашњава измене које желите – она мора бити укључена у ваш досије.
* Право да дате **Изјаву о унапред израженим жељама у вези лечења,** у којој ћете писмено навести ваше жеље у вези лечења, неге и подршке:
* ваш психијатар мора узети у обзир ваше жеље у вези лечења
* ако психијатар не испоштује ваше жеље, мора вам у року од 10 радних дана дати писмено објашњење.
* Право да **именујете особу за подршку** која вас може подржати, заступати ваше жеље, помоћи вам у добијању информација и у остваривању ваших права.
* у појединим ситуацијама ваша именована особа за подршку мора бити обавештена о вашем лечењу.
* **Право да затражите друго психијатријско мишљење:**
* од било ког психијатра, укључујући и психијатре из службе у којој се лечите, или од бесплатне и независне Службе за друго психијатријско мишљење
* Ако ваш психијатар не прихвати све предложене измене, треба да вам објасни разлоге и достави писмено објашњење у року од 10 радних дана. Такође, имате право да затражите од главног психијатра да пеиспита начин на који се лечите.
* **Право на помоћ у комуникацији.** Ако сте у болници, право на комуникацију може бити ограничено ако је то неопходно из безбедносних разлога:
* Ако вам је комуникација ограничена, то мора бити забележено у писменој форми.
* Али не можете бити спречени да контактирате: **адвоката**, **заступника за ментално здравље,** **Комисију за ментално здравље и благостање**, **Трибунал за ментално здравље**, **Главног психијатра** или **Посетиоца из Канцеларије јавног заступника.**
* Право да контактирате **адвоката** ради правне помоћи.
* Право да контактирате **заступника** за подршку из Независне заступничке службе за ментално здравље (IMHA). IMHA ће бити обавештена у кључним тренуцима вашег обавезног лечења и контактираће вас осим ако то изричито не забраните.
* **Право да затражите подршку** од заступника, посетиоца из заједнице или друге особе по вашем избору.
* **Право на жалбу на налог за обавезно лечење,** тражењем рочишта пред Трибуналом за ментално здравље:
* Можете ангажовати адвоката или другу особу да вас заступа или подржи на рочишту.
* **Право да поднесете жалбу на рад службе за ментално здравље и благостање,** укључујући непоштовање принципа менталног здравља и благостања, и других принципа који се не поштују. Жалбу можете поднети тако што ћете разговарати са службом и/или Комисијом за ментално здравље и благостање.

# О IMHA-и

Услуге IMHA-е су независне, бесплатне и поверљиве.

Ако примате обавезно лечење, наши заступници могу:

* да вас саслушају и разговарају о опцијама
* да вам дају информације и подршку у остваривању ваших права
* да сарађују са вама како бисте могли да учествујете у вашем лечењу и опоравку
* да вас упуте на друге службе ако то желите.

# Како да контактирате IMHA-у и сазнате више?

Можете:

* посетити веб-страницу [www.imha.vic.gov.au](http://www.imha.vic.gov.au)
* послати имејл на адресу: contact@imha.vic.gov.au
* позвати телефонску линију IMHA-е на **1300 947 820**коју опслужују њени заступници од 9:30 до 16:30 седам дана у недељи (осим на државне празнике)
* позвати правну линију IMHA-е на **1800 959 353** да бисте чули снимљене информације о својим правима
* затражити од даваоца услуга менталног здравља, неговатеља, члана породице или друге особе за подршку да вам помогне да контактирате IMHA-у
* Ако желите да дате повратне информације или да се пожалите на рад IMHA-е, контактирајте нас или погледајте одељак „Жалбе и повратне информације (complaints and feedback)“ на нашем вебсајту.

